section_heading: Urota
paragraph_text: mini|250x250px|Slika ubojstva iz jednih talijanskih novina Konačno je skupina nezadovoljnih vojnih časnika počela plesti urotu za ubojstvo kraljevskog para.<ref>Sulzberger 1977. Problem je bio, međutim, što ni Austro-Ugarska ni Rusija zbog međusobnih strahova nisu htjele davati kandidate za srpsku krunu. Konačno je kao kandidat pronađen Petar Karađorević koji je živio u Ženevi životom običnog građanina, no ni on nije želio sudjelovati u ubojstvu te je pristajao samo na abdikaciju, što se urotnicima nije svidjelo jer su smatrali da će uzrokovati građanski rat. Na kraju su se ipak odlučili na atentat. U noći s 28. na 29. svibnja 1903. godine, skupina urotnika predvođenih Dragutinom Dimitrijevićem-Apisom (ujedno kasnijim članom organizacije Crna ruka) ušetala se u kraljevsku rezidenciju i izazvala kaos. Jedan od kralju vjernih vojnika uspio je raniti Apisa. Daljnja istina o događajima je konfuzna, pa tako prema jednoj priči jedan od urotnka primijetio je udubljenja na zidu koja su vodila do tajne prostorije gdje se kraljevski par skrivao. Prema verziji koju je prihvatila TV serija Kraj dinastije Obrenović, kraljevski par se sakrio u maloj sobici koja se nalazila iza zrcala u kraljičinoj garderobi a koja je ujedno imala tajni prolaz do ruskog veleposlanstva. Urotnici su tražili od kralja da izađe a on je na to htio pristati samo ako mu iskažu vjernost. Po jednoj verziji priče oni su zatim lagali da pristaju a po drugoj su prijetili da će raznijeti palaču eksplozivom. Nakon što su izašli, kapetan topništva Mihajlo Ristić ispucao je u kralja i kraljicu svih šest metaka iz svog revolvera, što su potom napravila još dva urotnika. Kraljica je skočila na kralja da ga pokuša zaštititi svojim tijelom, no i nju su propucali te ih zatim osakatili sabljama. Njihova tijela potom su bačena kroz prozor na drugom katu palače u jamu s gnojivom. Prema drugom svjedočanstvu C. L. Sulzbergera koje je ovaj navodno dobio od prijatelja koji je sudjelovao u uroti, kralja i njegovu ženu našli su u svilenoj odjeću u ormaru. Zatim su ih pokušali baciti kroz prozor, a kralj Aleksandar se očajnički držao prstima za okvir prozora dok mu ih nisu odsjekli. Kraljevski par bio je pokopan u crkvi sv. Marka u Beogradu. Iste noći ubijeni su rođaci kraljice: Natalija, Nikodije i Nikola.